
Sem ločilo, pravijo mi PIKA,
ker okroglo, ljubko sem kot pika.
Kup povedi, stavkov dokončujem,
enega od drugega ločujem.
Torej za povednim stavkom pika,
kot na primer: Daša se potika.

Jaz klicaj sem brez trebuha.
Joj, kako mi tekne juha!
Vzklikam in zapovedujem,
z medmeti prijateljujem.
Le oglej si me, spoznaj!
Ha, ponosen sem KLICAJ!

Bratec sem VPRAŠAJ in vprašam,
če lahko te nekaj vprašam.
»Če ves dan boš brcal žogo,
kdo naredil bo nalogo?«

